“สุเชษฐ์” จัด 3 หุ้นเก็งกำไร หลัง SET รีบาวด์
“สุเชษฐ์ สุขแท้” มอง SET รีบาวด์ทดสอบแนวต้านจิตวิทยา 1,700 จุด คาดสัปดาห์หน้ามีโอกาสไปต่อ รับอานิสงส์เปิดเมือง แนะเก็บ WHA-BBL-GLOBAL
“สุเชษฐ์” มอง SET รีบาวด์ทดสอบ 1,700 จุด รับอานิสงส์เปิดเมือง ดักเก็บ WHA-BBL-GLOBAL
3 ก.พ. 2566

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (3 ก.พ. 66) ว่าแนวโน้มตลาดหุ้นไทยวันนี้มีโอกาสรีบาวด์ เพื่อลุ้นไปทดสอบแนวต้านจิตวิทยา 1,700 จุด ขณะเดียวกันประเมินภาพรวมสัปดาห์หน้า และระยะยาวถึงครึ่งปีแรกดัชนีมีโอกาสขึ้นไปทดสอบระดับ 1,720 จุดคาดต้อนรับข่าวการเปิดเมือง
ส่วนกรณี บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA มีการลดจำนวนหน่วยลงทุนจาก 100 หุ้น เหลือซื้อขายขั้นต่ำ 50 หุ้น ด้านบล.เอเอสแอล มองว่าเป็นการเพิ่มการซื้อ-ขายในแง่ของการลงทุนเหมือนกับการแตกพาร์ ส่งผลให้มีจำนวนหุ้นที่สูงขึ้นแต่ราคาหุ้นต่ำลง ทั้งนี้จากประเด็นดังกล่าวคาดว่าจะทำให้นักลงทุนสามารถเข้าถึงหุ้นและทำการซื้อขายได้ง่ายขึ้น
สำหรับหุ้นแนะนำ ได้แก่ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ให้แนวต้านที่ระดับราคา 4.20 บาท ถัดมา ธนาคารกรุงเทพ จำกัด (มหาชน) หรือ BBL ให้แนวต้านที่ระดับราคา 165-166 บาท และ บริษัท สยามโกลบอลเฮ้าส์ จำกัด (มหาชน) หรือ GLOBAL แนะนำให้ซื้อแถวบริเวณ 20 บาท แล้วจากนั้นให้หาจังหวะขายทำกำไรที่ระดับราคา 23 บาท